Covid-19-statistieke: Positiwiteitskoers styg weerArgieffoto bloot ter illustrasie. (Foto: Unsplash) Die Nasionale Instituut vir Oordraagbare Siektes (Nios) sê 687 nuwe gevalle van die koronavirus is aangemeld wat nou ŉ positiwiteitskoers van 3,4% verteenwoordig. Die positiwiteitskoers het die vorige twee dae op 2,8% stilgestaan. Nog twee sterftes is intussen aangemeld. Die land se dodetal staan nou op 89 574 met minstens 2 929 862 mense in Suid-Afrika wat reeds die virus opgedoen het. Die meeste nuwe gevalle is in Gauteng (79%) aangemeld, gevolg deur Noordwes en KwaZulu-Natal met 5% elk. Dié provinsies word gevolg deur die Wes-Kaap en Mpumalanga met 3% elk. Die Noord-Kaap het op sy beurt 2% van nuwe gevalle aangemeld, terwyl die Oos-Kaap, die Vrystaat en Limpopo elkeen 1% van die nuwe gevalle aangemeld het. Daar is tans meer as 19 000 aktiewe gevalle van Covid-19 in Suid-Afrika en tot dusver het 2 821 141 mense van die virus herstel. Nog 13 Covid-19-pasiënte is intussen in ŉ hospitaal in Suid-Afrika opgeneem. Dit beteken 2 705 mense word tans vir Covid-19 in hospitale landwyd behandel. Meer as 24,6 miljoen inentings is tot dusver gedoen.